钦定古今图书集成/明伦汇编/官常典/第633卷 > 始兴忠武王憺
## 钦定古今图书集成/明伦汇编/官常典/第633卷 > 始兴忠武王憺

按《梁书》本传，“憺字僧达，太祖第十一子也。和帝将发
江陵，诏以憺为使持节、都督荆、湘、益宁、南北秦六州
诸军事、平西将军、荆州刺史。未拜。天监元年，加安西
将军，都督、刺史如故，封始兴郡王，食邑三千户。时军
旅之后，公私空乏，憺厉精为治，广辟屯田，减省力役，
存问兵死之家，供其穷困，民甚安之。憺自以少年始”
居重任，思欲开导物情，乃谓佐吏曰：“政之不臧，士君
子所宜共惜。言可用，用之可也；如不用，于我何伤？吾
开怀矣，尔其无𠫤。”于是小人知恩而君子尽意。民辞
讼者皆立，前待符教，决于俄顷，曹无留事，下无滞狱，
民益悦焉。六年，州大水，江溢堤坏，憺亲率府将吏，冒
雨赋丈尺筑治之。雨盛水壮，众皆恐，或请憺避焉。憺
曰：“王尊尚欲身塞河堤，我独何心以免？”乃刑白马祭
江神，俄而水退堤立。邴州在南岸，数口家见水长，惊
走，登屋缘树。憺募人救之，一口赏一万，估客数十人
应募救焉，州民乃以免。又分遣行诸郡，遭水死者给
棺槥，失田者与粮种。是岁，嘉禾生于州界，吏民归美，
憺谦让不受。七年，慈母陈太妃薨，水浆不入口六日，
居丧过礼，高祖优诏勉之，使摄州任。是冬，诏征以本
号还朝，民为之歌曰：“始兴王，民之爹。赴人急，如水火，
何时复来哺乳我？”八年，为平北将军、护军将军，领石
头戍事。寻迁中军将军、中书令。俄领卫尉卿。憺性劳
谦，降意接士，常与宾客连榻而坐，时论称之。是秋，出
为使持节、散骑常侍、都督南北兖徐、青、冀五州诸军
事、镇北将军、南兖州刺史。九年春，迁都督益宁南梁、
南北秦沙六州诸军事、镇西将军、益州刺史，开立学
校，劝课就业，遣子映亲受经焉，由是多向方者。时魏
袭巴南，西围南安，南安太守垣季珪坚壁固守，憺遣
军救之，魏人退走，所收器械甚众。十四年，迁都督荆
湘雍宁南梁南北秦七州诸军事、镇右将军、荆州刺
史。同母兄安成王秀将之雍州，薨于道。憺闻丧，自投
于地，席槁哭泣，不饮不食者数日，倾财产赙送，部伍
小大皆取足焉，天下称其悌。十八年，征为侍中、中抚
将军、开府仪同三司、领军将军。普通三年十一月薨，
年四十五。追赠侍中、司徒、骠骑将军，谥曰“忠武。”